1. Výklad rokovacieho poriadku (článok 19 ods. 1) (hlasovanie) 
- Pred začiatkom hlasovania
Nigel Farage
v mene skupiny IND/DEM. - Pán predseda, vystupujem na základe článku 170 ods. 4, aby som upozornil, že tento návrh, o ktorom nás žiadate hlasovať, dáva predsedovi tohto Parlamentu také svojvoľné a diktátorské právomoci, že nikto, kto verí v demokraciu, by o tomto návrhu nemohol ani uvažovať. Ale žiadať od nás, aby sme o ňom hlasovali skôr, než jednotlivé politické skupiny tohto Parlamentu mali čas tento návrh prediskutovať, určite nie je správne. Preto žiadam, aby bolo toto hlasovanie presunuté na ďalšiu parlamentnú schôdzu v Štrasburgu, aby si ľudia mali možnosť uvedomiť obrovské dôsledky tohto hlasovania, ak by dopadlo úspešne.
Predseda
Pán Farage, v prvom rade Vám chcem povedať, že máte právo žiadať, aby bola táto vec odložená. Nikto toto právo nespochybňuje. Včera sme však o podstate tejto veci už stručne diskutovali po tom, ako o slovo požiadal pán Hannan. Dovoľte, aby som vám jasne povedal, že podstata vášho vyjadrenia, v ktorom spomínate diktátorské právomoci, je v tomto prípade nevhodná. Prijmite väčšinové rozhodnutie tohto Parlamentu, prijmite väčšinové rozhodnutie Výboru pre ústavné veci! V každom ohľade postupujeme riadne a v súlade so zákonom. Mali by ste byť dobrými demokratmi a mali by ste to prijať.
Martin Schulz
v mene skupiny PSE. - (DE) Pán predseda, naša skupina veľmi dôkladne prediskutovala túto otázku. Myslíme si, že predseda by mal pred prijatím rozhodnutia ešte raz konzultovať s Parlamentom najmä znenie revidovanej verzie, pretože obvinenia z autoritárskeho konania sú celkom neoprávnené. Práve naopak! Neexistuje najmenší dôvod na to, aby boli v tomto ohľade použité slová, ktoré použil predchádzajúci rečník. Preto vás prosíme, aby sme pokračovali v hlasovaní, ako ste navrhovali.
Predseda
Konal som trochu prirýchlo. Bol podaný formálny návrh. Jeden poslanec sa môže vyjadriť v prospech návrhu a jeden proti návrhu. Už sme si vypočuli rečníka, ktorý bol proti návrhu. Teraz sa môže niekto vyjadriť v jeho prospech. Predpokladám, že pán Hannan chce podporiť pána Farageho. Preto mu - a len jemu - udeľujem slovo. Pán Hannan, prosím pokračujte.
Daniel Hannan
Pán predseda, absolútna väčšina nie je to isté ako vláda zákona. Prijímam fakt, že v tomto Parlamente je len menšina poslancov za referendum, a že len menšina poslancov tohto Parlamentu je proti ratifikácii Lisabonskej zmluvy.
Tento Parlament však v každom prípade musí konať v súlade so svojimi vlastnými predpismi. Odstránenie pravidiel, podľa ktorých konáme, na základe všeobecného súhlasu, je v skutočnosti aktom svojvoľného a despotického vládnutia. Len moja úcta k Vám, pán predseda, a moja osobná náklonnosť mi bránia v tom, aby som tento stav porovnával s tzv. splnomocňujúcim zákonom z roku 1933, ktorý bol tiež odhlasovaný parlamentnou väčšinou.
Žiadam tento Parlament, aby sme o tejto otázke nehlasovali, pokým nebudeme ...
(protesty)
Predseda
Pán Hannan, myslím si, že takéto porovnania nemôžeme prijať.
Joseph Daul
(FR) Pán predseda, bol som trpezlivý niekoľko dní, niekoľko týždňov. No existujú hranice. V rámci našej skupiny sme ešte neprijali rozhodnutie. Táto poznámka je neprijateľná. V rámci našej skupiny uplatníme vnútorné tresty a požiadam, aby bol pán Hannan z našej skupiny vylúčený.
(potlesk)
(Parlament zamietol žiadosť pána Farageho o odloženie hlasovania).
